
NTRK expresszió vizsgálata gyermekkori rabdomioszarkómák esetén

Bevezetés:
A rabdomioszarkóma a harmadik leggyakoribb extrakraniális szolid tumor gyermekkorban. A betegek kezelése multimodális; alapja műtét, kemoterápia és sugárkezelés. Az áttétes, magas rizikócsoportba tartozó betegek túlélési esélye mintegy 30%. Emiatt esetükben új terápiás lehetőségekre is szükség van.
Az utóbbi években számos gyermekkori tumor esetében igazolták a neutrofin tropomyosin receptor kináz (NTRK) 1-3 gének fúziós eltéréseit. A specifikus NTRK-inhibitorok megjelenése lehetőséget teremt ezen fúziós fehérjét hordozó páciensek célzott terápiás kezelésére NTRK gátlók alkalmazásával.
Célkitűzés:
Vizsgálatunk céljaként tűztük ki a 2007-2022 között a Semmelweis Egyetem Gyermekgyógyászati Klinika Tűzoltó utcai részlegén rabdomioszarkómával kezelt betegek szövettani mintái NTRK-fúziós profiljának feltérképezését.
Módszer:
A paraffinos szövettani blokkokból készített metszeteken immunhisztokémiai vizsgálatot végeztünk. A vizsgálat során a tumorsejtek által expresszált NTRK fehérjéket mutattuk ki anti-pan-TRK antitest segítségével. A megfestett metszeteket scannerrel digitalizáltuk, majd a CaseViewer program segítségével elemeztük az expresszió mértékét, valamint a fehérje celluláris elhelyezkedését.
Eredmények:
Összesen 45 beteg mintáján végeztük el a vizsgálatokat. A vizsgált minták közül 31 embrionális, 8 alveoláris, 6 pedig egyéb szövettani altípus volt. A CWS 2012 protokoll rizikóbesorolása alapján a vizsgált betegek kétharmada magas vagy nagyon magas rizikócsoportba tartozott. Az NTRK fúziós fehérje jelenlétét 17 esetben lehetett igazolni. A fehérje sejtben jellemzően citoplazmatikus megjelenést mutatott, valamint sok esetben láttunk a citoplazmatikus festődés mellett magi, illetve membrán pozitivitást is.
Következtetések:
Vizsgálatunk alapján az NTRK fúziós fehérje jelen van a vizsgált esetek 38 százalékában. A fenti eredmények genetikai vizsgálatokkal történő megerősítését követően ezen betegek egy esetleges relapszus esetén potenciális jelöltek lehetnek az NTRK-inhibitor kezelésre.
 



